31.5.2023
SL
Uradni list Evropske unije
L 141/49
IZVEDBENI SKLEP KOMISIJE (EU) 2023/1054 z dne 30. maja 2023 o določitvi pravil za uporabo Uredbe (EU) 2021/696 Evropskega parlamenta in Sveta v zvezi s portfeljem storitev za storitve vladnih satelitskih komunikacij, ki jih ponuja sistem, vzpostavljen v okviru Vesoljskega programa Unije
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe (EU) 2021/696 Evropskega parlamenta in Sveta z dne 28. aprila 2021 o vzpostavitvi Vesoljskega programa Unije in ustanovitvi Agencije Evropske unije za vesoljski program ter razveljavitvi uredb (EU) št.
912/2010, (EU) št.
1285/2013 in (EU) št.
377/2014 in Sklepa št.
541/2014/EU (1) ter zlasti člena 63(3) Uredbe, ob upoštevanju naslednjega: (1)
v skladu s členom 62 Uredbe (EU) 2021/696 so v okviru komponente vladnih satelitskih komunikacij (v nadaljnjem besedilu: GOVSATCOM) satelitske komunikacijske zmogljivosti in storitve združene v skupni sklop satelitskih komunikacijskih zmogljivosti in storitev Unije z ustreznimi varnostnimi zahtevami.
(2)
V skladu s členom 63(1) Uredbe (EU) 2021/696 se zmogljivosti in storitve GOVSATCOM zagotavljajo, kot je določeno v portfelju storitev.
Portfelj storitev bi moral temeljiti na potrebah skupnosti uporabnikov vladnih satelitskih komunikacij ter vključevati prožne in uporabniku prilagodljive storitve GOVSATCOM.
Zato bi moral zajemati storitve med koncema, storitve zasidrane zmogljivosti in storitve izvorne zmogljivosti.
(3)
Portfelj storitev bi moral zajemati obstoječe in pričakovane zmogljivosti in storitve, ki bodo vključene v skupni sklop Unije.
Zato je treba v portfelj storitev vključiti različne možnosti za latenco, frekvenčne pasove, ravni varnosti in druge atribute.
(4)
Za zagotavljanje storitev je treba opisati postopek za zahteve za storitve, ki jih uporabniki GOVSATCOM pošljejo vozlišču GOVSATCOM.
Pristojni organi za GOVSATCOM bi morali v tem postopku delovati kot posredniki.
(5)
Da bi se zagotovila najboljša možna usklajenost med ponudbo storitev GOVSATCOM in povpraševanjem po njih, mora razpoložljivost storitev temeljiti na ponudbi združenih in skupnih satelitskih zmogljivostih ter povpraševanju po njih in naročenih storitvah.
(6)
Ukrepi iz tega sklepa so v skladu z mnenjem programskega odbora v sestavi za GOVSATCOM –
SPREJELA NASLEDNJI SKLEP:
Člen 1 Opredelitev pojmov V tem sklepu se uporabljajo opredelitve pojmov iz člena 2 Izvedbenega sklepa Komisije (EU) 2023/1055 (2).
(1) UL L 170, 12.5.2021, str. 69.
(2) Izvedbeni sklep Komisije (EU) 2023/1055 z dne 30. maja 2023 o določitvi pravil o souporabi in prednostni razvrstitvi satelitskih komunikacijskih zmogljivosti, storitev in uporabniške opreme zaradi izpolnjevanja naloge iz člena 66(2) Uredbe (EU) 2021/696 Evropskega parlamenta in Sveta (glej stran 57 tega Uradnega lista).